LT Europos Sąjungos oficialusis leidinys C 250/41

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 53 straipsnio 2 dalies antrą pastraipą

(2017/C 250/09)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 (2) 53 straipsnio 2 dalies antrą pastraipą

„WEST COUNTRY LAMB“

ES Nr. PGI-GB-02151 – 7.7.2016

SKVN ( ) SGN ( X ) GTG ( )

1. Pareiškėjų grupė ir teisėtas interesas

Pavadinimas „Meat South West“ Adresas The Baron Suite Creech Castle Taunton TA1 2DX UNITED KINGDOM Tel. +44 8706086610 E. paštas info@westcountrybeefandlamb.org.uk

2. Valstybė narė arba trečioji šalis

Jungtinė Karalystė

3. Keičiamos produkto specifikacijos dalys

— ☒ Produkto aprašymas — ☐ Kilmės įrodymas — ☐ Gamybos būdas — ☐ Ryšys su geografine vietove — ☐ Ženklinimas — ☐ Kita [patikslinkite]

4. Pakeitimo (-ų) rūšis

— ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN, kurio bendrasis dokumentas (arba jam lygiavertis) nepaskelbtas, specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Registruoto GTG specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

1 pakeitimas

Aprašymas

Šiuo pakeitimu panaikinami svorio grupės apribojimai (9–15 kg), taikomi reikalavimus atitinkančioms skerdenoms, priskiriamoms O klasei.

Organizacija „Meat South West“ siekia išplėsti dabartines klasifikavimo galimybes, panaikindama svorio apribojimus O klasei priskiriamoms skerdenoms.

Organizacija „Meat South West“ laikosi nuomonės, kad šis pakeitimas yra nereikšmingas, nes:

1. jis nėra susijęs su esminėmis produkto savybėmis;

2. juo nekeičiama ES Reglamento Nr. 1151/2012 7 straipsnio 1 dalies f punkto i arba ii papunktyje pateikta nuoroda;

3. juo nekeičiamas produkto pavadinimas ar pavadinimo dalis;

4. jis neturi įtakos apibrėžtai geografinei vietovei arba

5. juo nesukuriama papildomų prekybos produktu apribojimų.

Pakeitimo priežastis

Organizacija „Meat South West“ siekia iš dalies pakeisti dabartines klasifikavimo galimybes ir panaikinti O klasei priskiriamai ėrienai taikomus svorio apribojimus, kurie šiuo metu yra 9–15 kg. Šie svorio apribojimai iš pradžių buvo nustatyti siekiant užtikrinti, kad istorinėse pietryčių Ispanijos ir Italijos prekyvietėse būtų tiekiama lengvesnė ėriena. Tačiau nuo to laiko ši prekyba pakito ir svorio apribojimai trukdo įtraukti gyvulius, kurie kitais atvejais atitiktų reikalavimus. Tai visų pirma taikoma ekologiškai ėrienai, laikomai aukščiausios klasės produktu, kuri šiuo metu neatitinka reikalavimų tik dėl svorio apribojimų. Geografinė vietovė nebus keičiama, taip pat nekis esminės produkto savybės, nes siekiant užtikrinti, kad nebūtų paveiktos cheminės sudedamosios dalys, ir toliau bus naudojami pašariniai augalai. Dėl siūlomo pakeitimo nenukentės produkto kokybė, šiuo pakeitimu nesiekiama pakeisti pavadinimo arba apriboti prekybos.

Dabartinės specifikacijos formuluotė

„Skerdenos, priskiriamos R arba aukštesnei raumeningumo klasei, atitinkančiai riebumo klases nuo 2 iki 3H; mažiau kaip 15 kg sveriančios skerdenos gali būti priskirtos O raumeningumo klasei. Skerdenos gali būti įvairaus dydžio, priklausomai nuo avių rūšies ir nuo to, kokiems produktams teikiama pirmenybė rinkoje. Riebumo klasės (didėjimo tvarka) => Raumeningumas (didėjimo tvarka) => 1 2 3L 3H 4L 4HL 5 E U R O 9–15 kg 9–15 kg 9–15 kg P “

Siūlomas pakeitimas

„Skerdenos, priskiriamos O arba aukštesnei raumeningumo klasei, atitinkančiai riebumo klases nuo 2 iki 3H. Skerdenos gali būti įvairaus dydžio, priklausomai nuo avių rūšies ir nuo to, kokiems produktams teikiama pirmenybė rinkoje. Riebumo klasės (didėjimo tvarka) => Raumeningumas (didėjimo tvarka) => 1 2 3L 3H 4L 4HL 5 E U R O P “

6. Atnaujinta produkto specifikacija (tik SKVN ir SGN atveju)

https://www.gov.uk/government/publications/protected-food-name-west-country-lamb-pgi

BENDRASIS DOKUMENTAS

„WEST COUNTRY LAMB“

ES Nr. PGI-GB-02151 – 7.7.2016

SKVN ( ) SGN ( X )

1. Pavadinimas (-ai)

„West Country Lamb“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.1 klasė. Šviežia mėsa (ir subproduktai)

3.2. Produkto, kurio pavadinimas nurodytas 1 punkte, aprašymas

„West Country Lamb“ pavadinimas suteiktas ėrienos (avienos), gautos iš Anglijos Vakarų krašte atsivestų ir išaugintų ir pagal organizacijos „Meat South West“ (MSW) arba lygiaverčius standartus paskerstų avelių skerdenoms, jų pusėms arba dalims.

Avelės skerdimo metu turi būti ne daugiau kaip 12 mėnesių amžiaus. Gyvūnų, kurie yra: i) gimę iki bet kurių metų spalio 1 d. ir ii) paskersti nuo sausio 1 d. iki balandžio 30 d., mėsa turi būti brandinama. Brandinimas gali trukti ne mažiau kaip penkias dienas, mėsa nuo gyvūno paskerdimo iki jo pardavimo galutiniam vartotojui brandinama šaldymo temperatūroje arba taikomas vienas iš 1994 m. „Meat & Livestock Commission“ (MLC) „Lamb Blueprint“ nurodytų brandinimo procesų (įskaitant stimuliavimą elektros srove ir skerdenos pakabinimą per klubakaulį). Galutinis skerdenos svoris turi būti 9–26 kg.

Ypatingi pašarai, kurių didžiąją dalį sudaro žolė, pagerina ėriukų raumenų cheminę sudėtį (žr. lentelę) ir jų mėsos organoleptines savybes, palyginti su koncentruotais pašarais šeriamomis avelėmis.

Lentelė

Riebiųjų rūgščių sudėtis (mg/100 g) ir vitamino E kiekis (mg/kg) ėrienos nugarinės raumenyje

Žolė Koncentruoti pašarai 18:2 (3) 98 143 18:3 (4) 52 29 EPA (5) 23 15 DHA (6) 6,5 4,9 Vitaminas E 4,6 1,9 18:2 / 18:3 1,9 5,0

Dėl to mėsa yra sodresnio kvapo ir skanesnė. Riebalų spalva – nuo baltos iki kreminės, bet dėl minėtos ypatingos mitybos jie įgauna vis ryškesnį kreminį atspalvį. Mėsa – nuo rožinės iki tamsiai raudonos spalvos, subrandinta – dar tamsesnė. Skerdenų klasifikavimo specifikacija (pagal EUROP klasifikavimo sistemą), užtikrinanti geriausią valgymo kokybę:

Skerdenos, priskiriamos O arba aukštesnei raumeningumo klasei, atitinkančiai riebumo klases nuo 2 iki 3H. Skerdenos gali būti įvairaus dydžio, priklausomai nuo avių rūšies ir nuo to, kokiems produktams teikiama pirmenybė rinkoje.

Riebumo klasės (didėjimo tvarka) => Raumeningumas (didėjimo tvarka) => 1 2 3L 3H 4L 4HL 5 E U R O P

Po skerdimo „West Country Lamb“ mėsa parduodama įvairiu pavidalu:

— skerdenomis, išskyrus nevalgomus subproduktus, odas, galvas ir kojas; inkstai ir prie jų prisitvirtinę riebalai gali būti paliekami in situ,

— skerdenų pusėmis – išilgai perskeltos skerdenos pusėmis;

— pagrindiniais gabalais, kurie gaunami dalijant skerdenas arba skerdenų puses į mažesnes, pripažintas dalis (pagal vartotojo pageidavimus). Šie gabalai gali būti pateikiami su kaulais ar be kaulų ir apsauginėje pakuotėje.

— „West Country Lamb“ gali būti parduodama šviežia (atšaldyta) arba užšaldyta.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Ėriukai nujunkymo ir galutiniu auginimo etapu gali būti šeriami papildais. Tuo atveju ūkininkas pašarų žurnale įregistruoja informaciją apie ingredientus ir jų įsigijimą, o kokybės užtikrinimo inspektoriai tikrina tą informaciją, kad užtikrintų, jog ėriukai gautų ne mažiau kaip 70 % pašarinių augalų. Pagal šią schemą turi būti taikoma ekstensyvi sistema – prieš skerdžiant gyvūnai turi ganytis atitinkamą laiką, paprastai du mėnesius.

3.4. Specialūs gamybos veiksmai, atliktini nustatytoje geografinėje vietovėje

Ėriukai turi būti gimę, auginti ir paskersti Vakarų krašte.

3.5. Specialios produkto, kurio pavadinimas nurodytas, pjaustymo, smulkinimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Geografinė vietovė susideda iš šešių grafysčių – Kornvalio, Devono, Dorseto, Glosteršyro, Somerseto ir Viltšyro, kurios kartu sudaro Anglijos Vakarų kraštą.

5. Ryšys su geografine vietove

Geografinės vietovės ypatumai

Anglijos Vakarų kraštas apibūdinamas kaip pievų pusiasalis. Ganyklas ir lauko kultūrų auginimą iš dalies lėmė skirtingi dirvožemiai. Vakarų krašte didelę dalį sudaro glėjinis dirvožemis ir rudžemis, kurie palankūs žolei augti, bet ne itin tinka žemdirbystei. Ariamuose auginimo plotuose daugiau molio ir smėlio, dirva lengviau praleidžia drėgmę. Be to, Vakarų krašte yra Jungtinėje Karalystėje aukščiausia vidutinė oro temperatūra ir aukščiausia minimali bei aukščiausia maksimali temperatūra.

Vakarų kraštas yra didžiausias Anglijos žemės ūkio regionas. Jo aplinka viena iš įvairiausių Jungtinėje Karalystėje. Jo ūkiuose auginama 21 % Anglijos avių ir 24 % mėsinių galvijų. Tai padėjo suformuoti ir išsaugoti regiono kraštovaizdį bei paveldą. Didelis galvijų tankumas paskatino kurti stambų mėsos perdirbimo sektorių, dėl kurio regione atsirado labai reikalingų darbo vietų.

Dėl šiltų ir švelnių orų, palankaus kritulių pasiskirstymo per metus ir gilių, drėgmę sulaikančių dirvų gerai auga žolė ir pašariniai augalai, taigi gyvūnai gali juos ėsti beveik ištisus metus. Daugelyje šio regiono vietų žolė auga daugiau kaip 300 dienų per metus. Vakarų kraštui toks augimas įprastas, taigi nesunku suprasti, kodėl vyrauja gyvulininkystė. Be to, daugiau kaip 25 % Vakarų krašto pievų yra nacionaliniuose parkuose arba „natūralaus gamtos grožio plotuose“ (angl. Areas of Outstanding Natural Beauty, AONB). Šio regiono pievos, kuriose gausu gėlių, sudaro 57 % Jungtinės Karalystės pievų. Bristolio universitete atliktas tyrimas rodo, kad ėrienos kvapas yra sodresnis ir malonesnis, kai gyvūnai šeriami žole, o ne koncentruotais pašarais.

Be to, dėl nepaprastai švelnaus klimato ir ištisus metus augančios žolės ėriukai regione auginami visus metus.

Produkto ypatumai

Vakarų krašte labai plačiai naudojama šviežia ir konservuota žolė. Ji turi specifinį poveikį mėsos kokybei ir avienos maistinei vertei: riebiųjų rūgščių sudėčiai, vitamino E kiekiui ir organoleptinėms savybėms. Moksliniai eksperimentai aiškiai įrodė šį poveikį. Jie atskleidė, kuo skiriasi grūdų pagrindu pagamintais (koncentruotais) pašarais ir žole šertų ėriukų riebiųjų rūgščių sudėtis (žr. lentelę). Žole šertų ėriukų riebiųjų rūgščių sudėtis labai skyrėsi nuo koncentruotais pašarais šertų ėriukų. Linolo rūgšties ir jos produkto (arachidono rūgšties), kurie abu yra n-6 (omega-6) riebiosios rūgštys, buvo daugiau koncentruotais pašarais šertų ėriukų raumenyse, o linoleno rūgšties ir jos produktų eikozapentaeno (EPA) ir dokozaheksaeno (DHA), kurie visi yra n-3 (omega-3) riebiosios rūgštys, – žole šertų ėriukų raumenyse. N-6 riebiųjų rūgščių ir n-3 riebiųjų rūgščių santykis buvo daug didesnis koncentruotais pašarais šertų gyvulių atveju. Žmogaus mitybai rekomenduojamas santykis yra 4 arba mažiau; jį buvo lengviau pasiekti valgant žole, o ne koncentruotais pašarais šertų ėriukų mėsą. Įprastas santykis, kuriuo skiriasi žole ir koncentruotais pašarais šertų ėriukų mėsa, yra 18:2 / 18:3, t. y. atitinkamai 1,9 ir 5,0 pagal lentelę.

Žolė (tiek šviežia, tiek konservuota) yra α-linoleno rūgšties, kuri gyvūno organizme gali virsti ilga n-3 (omega-3) polinesočiųjų riebiųjų rūgščių – vertingos žmonių maistingosios medžiagos – grandine, šaltinis. Be to, žolėje yra vitamino E, taigi vitamino E ir abiejų n-3 riebiųjų rūgščių daugiau yra žole šertų avelių mėsoje. Šios maistingosios medžiagos turi poveikio ir mėsos skoniui.

Taigi žole ir pašariniais augalais šeriamų gyvūnų raumenų riebiųjų rūgščių sudėtis akivaizdžiai skiriasi, palyginti su koncentruotais pašarais šertų gyvūnų mėsa. Žole šertų ėriukų mėsoje paprastai būna apie 1,5 % linoleno rūgšties, 0,7 % EPA ir 0,2 % DHA. Riebiųjų rūgščių sudėtis dažnai išreiškiama šiais procentais. Minėtas poveikis naudingas produktui „West Country Lamb“. Žolėje natūraliai esantis vitaminas E patenka į avių raumenis ir riebalinį audinį. Žolės silosu šeriamų avelių raumenyse vitamino E yra bent du kartus daugiau nei koncentruotais pašarais šeriamų avelių raumenyse. Dėl to mažmeninei prekybai pateiktos mėsos spalva dar dvi dienas išlieka ryškiai raudona.

Remiantis britų tyrimų išvadomis, ėriena, gauta iš žole prieš skerdimą šertų avelių, yra geresnio skonio nei šertųjų javais. Lyginant žole ir koncentruotais pašarais šertų avelių mėsos kvapą, kvapesnė yra žole šertų gyvūnų mėsa. Neįprastas kvapas daug silpnesnis šeriant žole.

Nepriklausomoje ataskaitoje nurodyta, kad ypatingas savybes lemia žemas n-6 riebiųjų rūgščių ir n-3 riebiųjų rūgščių santykis bei didelis vitamino E kiekis.

18:2 / 18:3 santykis mažesnis kaip 4.

Vitaminas E > 3,0 mg/kg nugarinės raumens.

„Pollet Dorset“ ir „Dorset Horn“ – tai dvi regiono avių veislės, paplitusios išnaudojant regiono pranašumą – beveik ištisus metus jame augančią žolę. Daugelis ūkininkų augina šias veisles dėl jų natūralių, dažnai pasitaikančių veisimo savybių, t. y. jų galimybės ėriuotis rudenį. Tai suteikia gamintojams galimybę nuo pat sausio pabaigos turėti rinkai tinkamų ėriukų (avelių). Kitos žemumų bandos ėriuojasi sausio ir vasario mėnesiais, o aukštumose esančių Bodminmuro, Dartmuro ir Eksmuro vietovėse esančių ūkių avys dažniausiai ėriuojasi balandžio ir gegužės mėn., taigi ištisus metus užtikrinama natūrali ėrienos produkcija ir jos tiekimas.

Dėl Anglijos Vakarų krašto klimato, topografijos, geologijos, taigi ir žolės vešlumo jame auginamos avelės, atitinkamai ir jų mėsa, įgyja specifinių savybių. Didelę dirbamų plotų dalį užima žolė, kuri idealiai tinka avims auginti, be to, jos gali būti dedama į pašarų priedus.

Atliktas išsamus ir objektyvus mokslinis tyrimas, kuris parodė, kad Vakarų krašte pagamintos ir perdirbtos avienos savybės yra natūraliai susijusios su ta geografine vietove: joje yra daugiau žolės ir ji gausiai naudojama avims šerti, dėl to jų mėsoje yra daugiau n-3 (omega-3) polinesočiųjų riebiųjų rūgščių ir vitamino E.

Žolės augimą skatina dirvožemio rūšis, temperatūra, krituliai ir saulė. Dar vienas svarbus veiksnys – topografija, t. y. aukštis virš jūros lygio – aukščiui didėjant žolė auga lėčiau. Dėl palankaus Vakarų karšto klimato žolei augti tinkamų palankių dienų skaičius yra didesnis nei kituose regionuose. Visose Vakarų krašto dalyse žolė auga daugiau kaip 220 dienų per metus, kai kuriose – net daugiau kaip 300 dienų, taip nėra nė vienoje kitoje Didžiosios Britanijos vietovėje.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.gov.uk/government/publications/protected-food-name-west-country-lamb-pgi

(1) OL L 179, 2014 6 19, p. 17.

(2) OL L 343, 2012 12 14, p. 1.

(3) linolo

(4) linoleno

(5) eikozapentaeno

(6) dokozaheksaeno